****

**Pályázati felhívás**

**a Budapest XIV. kerület Pillangó park területén (hrsz: 31911/19)**

**felállításra kerülő ’PILLANGÓ’ köztéri szobor elkészítésére**

Budapest Főváros XIV. Kerület Zugló Önkormányzata (a továbbiakban: Kiíró) országos, nyílt pályázatot ír ki a Budapest, XIV. kerület, Pillangó park önkormányzati tulajdonú közterületen (hrsz: 31911/19) felállításra kerülő, pillangót ábrázoló köztéri szobor elkészítésére.

Az pályázat sikeres lebonyolítás esetén a pályamű tervezett felállítására 2018-ban kerül sor.

**A PÁLYÁZAT CÉLJA:**

A megújított Pillangó parkban felállításra kerülő ’Pillangó’ szobor köszönti a parkba érkezőket, akikben ezáltal tudatosul, hogy hova érkeztek, hol vannak.

**A PÁLYÁZÓK KÖRE:**

A Kiíró e műfajban referenciával rendelkező alkotók pályaműveit várja.

**A SZOBOR**

A szobor a szimbólumalkotás és térszervezés eszközeivel a 21. századi elvárásoknak megfelelően ábrázolja a pillangót. Az alkotással szemben nem elvárás az élethű ábrázolás. A Kiíró nyitott minden megoldásra.

**A SZOBOR KARAKTERE, ANYAGA**

A Kiíró a pályázóknak teljes tervezési szabadságot kíván biztosítani a koncepció kialakításában, ezért nem kívánja meghatározni milyen műfajú művek szülessenek. Sem az alkotás karakterére, sem anyagára, sem választott technikájára vonatkozóan megkötést nem tesz, de elvárja mindezek korszerűségét, és örül a legújabb technikai innovációk alkalmazásának vagy az újrahasznosított anyagok megjelenésének. Megvalósulás esetén a szobor a mechanikai sérüléseknek ellenálló, külön gondozást nem igénylő, tartós és időtálló legyen.

**A SZOBOR KÖRNYEZETBE ILLESZTÉSE**

A szobornak kapcsolódnia és integrálódnia kell a helyéül kijelölt területhez, figyelembe véve a tervezett térelemeket és a gyalogosforgalmat. A pályázatnak figyelembe kell vennie a környezet kialakítására vonatkozó kert és térrendezési javaslatot.

A szobor elkészítésének **teljes bekerülési költsége nem haladhatja meg a nettó 15 millió forintot,** mely tartalmazza a műalkotás elhelyezésének költségét is.

**AZ ODAÍTÉLENDŐ DÍJAK ÉRTÉKE:**

A pályázat díjazására mindösszesen nettó 1 millió forint áll rendelkezésre.

1. helyezett: 400.000,- Ft (nettó)
2. helyezett: 350.000,- Ft (nettó)
3. helyezett: 250.000,- Ft (nettó)

A nyertes pályamű alkotójával az Önkormányzat szerződést köt a megvalósításra.

**A PÁLYAMŰVEK BEADÁSÁNAK HELYE ÉS IDEJE:**

A pályázatokatBudapest Főváros XIV. Kerület Zugló Önkormányzat Polgármesteri Hivatala 1145 Budapest, Pétervárad u. 2. III. emelet. 307-es irodájába kell személyesen eljuttatni. Ez történhet futár, vagy megbízott személy által is.

**Beadási határidő: 2018. január 3. (szerda) 16:00 óra**

**A PÁLYÁZATI DOKUMENTÁCIÓ** letölthető a www.zuglo.hu honlapról, vagy e-mailen megkérhető a barta@zuglo.hu e-mail címről.

**A PÁLYÁZATTAL KAPCSOLATOS INFORMÁCIÓ:**

A pályázattal kapcsolatban a pályázók részére felvilágosítást ad: Budapest Főváros XIV. Kerület Zugló Önkormányzat Polgármesteri Hivatala Főépítészi Csoport, Barta Ferenc főépítész (Tel: +36-1-872-9336, e-mail: barta@zuglo.hu). A pályázattal kapcsolatos kérdéseket a barta@zuglo.hu e-mail címre kell megküldeni.

Budapest, 2017. október

Karácsony Gergely

polgármester